මීට ආසන්නතම හේතුව වශයෙන් දැක්වෙන්නේ වත්මන් සෞඛ්‍ය අමාත්‍යවරයා පසුගිය රජයේ සෞඛ්‍ය අමාත්‍ය වෛද්‍ය රාජිත සේනාරත්න සමඟ සමීප සම්බන්ධතා පැවැත්වූ, සෞඛ්‍ය අමාත්‍යාංශ ගනුදෙනු රැසකට මැදිහත් වූ සහ බරපතළ දූෂණ චෝදනා ඇති ඖෂධ ආනයනය කරන ව්‍යාපාරිකයෙකු සමග ඇති කරගෙන ඇති සම්බන්ධතාවයි.අදාළ ව්‍යාපාරිකයා සම්බන්ධයෙන් පසුගිය රජය සමයේ ද බරපතළ චෝදනා එල්ල වූ අතර, ඔහු නියෝජනය කළ ඖෂධ ආනයන ආයතනයට රජයේ ප්‍රසම්පාදන ක්‍රියාවලියෙන් බැහැරව ඖෂධ ආනයනය සඳහා අවසර ලබාදීම සම්බන්ධයෙන් ද බරපතළ විවේචන එල්ල වුණා.මෙම චෝදනා සම්බන්ධයෙන් ජනාධිපති විමර්ශන ඒකකය ද විශේෂ විමර්ශනයක් සිදු කළ අතර, එහි අවසන් වාර්තාව මේ දක්වාත් එළි දක්වා නැත්තේ ද අදාළ ඖෂධ ව්‍යාපාරිකයාගේ බලපෑම මත බවයි සෞඛ්‍ය අංශ ආරංචි මාර්ග සඳහන් කරන්නේ.කෙසේ වෙතත් එල්ල වන මෙම චෝදනා සම්බන්ධයෙන් අප සෞඛ්‍ය අමාත්‍ය ආචාර්ය කෙහෙළිය රඹුක්වැල්ලගෙන් සිදු කළ විමසීමකදී ඔහු කියා සිටියේ, ඒ සියල්ල කිසිදු පදනමක් නොමැති අසත්‍ය ප්‍රචාරයන් වන අතර, මේ සියල්ල ජාතික ඖෂධ නියාමන අධිකාරියේ නව ප්‍රධාන විධායක නිලධාරියා පත්කර ගැනීමට උත්සාහ දරන කණ්ඩායම්වල ප්‍රචාරයන් බවයි.